Euroopan parlamentin päätöslauselma tilintarkastustuomioistuimen erityiskertomuksesta nro 6/2005 Euroopan laajuisista liikenneverkoista (TEN-T) (2006/2238(INI))



Virallinen lehti nro 287 E , 29/11/2007 s. 0342 - 0344



P6_TA(2007)0037 Tilintarkastustuomioistuimen erityiskertomus nro 6/2005 Euroopan laajuisista liikenneverkoista (TEN-T) Euroopan parlamentin päätöslauselma tilintarkastustuomioistuimen erityiskertomuksesta nro 6/2005 Euroopan laajuisista liikenneverkoista (TEN-T) (2006/2238(INI)) Euroopan parlamentti, joka - ottaa huomioon tilintarkastustuomioistuimen erityiskertomuksen nro 6/2005 Euroopan laajuisista liikenneverkoista (TEN-T) sekä komission vastaukset [1], - ottaa huomioon EY:n perustamissopimuksen 248 artiklan 4 kohdan toisen alakohdan, 276 artiklan 3 kohdan ja 280 artiklan 5 kohdan, - ottaa huomioon talousarvion valvontavaliokunnan työasiakirjan [2], - ottaa huomioon 26. lokakuuta 2006 antamansa päätöslauselman esityksestä yleiseksi talousarvioksi varainhoitovuodeksi 2007 [3], - ottaa huomioon työjärjestyksen 45 artiklan, - ottaa huomioon talousarvion valvontavaliokunnan mietinnön sekä liikenne- ja matkailuvaliokunnan lausunnon (A6-0022/2007); 1. pitää myönteisenä komission ja tilintarkastustuomioistuimen TEN-T-ohjelmassa tekemää tiivistä ja rakentavaa yhteistyötä; 2. on tyytyväinen tarkkaan analyysiin ja selkeään erityiskertomukseen ja toteaa olevansa suurelta osin samaa mieltä tilintarkastustuomioistuimen huolenaiheista ja ehdotuksista; 3. panee merkille komission korjaavat toimet, kuten neuvoston asetusten tarkistamisen vuonna 2004 ja joidenkin tilintarkastustuomioistuimen aiempien havaintojen huomioon ottamisen; 4. toteaa, että uusi rahoituskehys vuosiksi 2007-2013 tulee vaikuttamaan merkittävästi Euroopan laajuisiin liikenneverkkoihin, koska sovitut määrärahat ovat noin 40 prosenttia komission 14. heinäkuuta 2004 tekemästä alkuperäisestä ehdotuksesta (KOM(2004)0475), jossa Euroopan laajuisiin liikenneverkkoihin ehdotettiin osoitettavaksi 20350 miljoonaa euroa vuosiksi 2007-2013, kun taas rahoituskehyksessä niille annettiin vain 8013 miljoonaa euroa; uskoo, että hankkeiden valinnasta ja priorisoinnista ja niiden täytäntöönpanon tehokkuuden takaamisesta tulee tämän vuoksi entistä tärkeämpää; 5. pahoittelee, että käytettävissä olevia TEN-T-määrärahoja on korotettu vain hieman; 6. on huolissaan ensisijaisten TEN-T-hankkeiden hitaasta toteutuksesta; 7. katsoo, että komission on edelleen parannettava jäsenvaltioiden kanssa tekemäänsä yhteistyötä valittaessa ensisijaisia hankkeita kansallisella ja EU:n tasolla; 8. pitää tärkeänä, että muita kuin suunnitelman mukaan toteutettavia hankkeita valvotaan entistä tarkemmin ja että monivuotisen ohjelman yhteydessä maksettavat tuet voidaan tarvittaessa osoittaa myös nopeammin toteutettaville hankkeille; 9. korostaa komission suorittaman hankkeiden asianmukaisen seurannan ja siihen kuuluvan paikalla tapahtuvan valvonnan tärkeyttä; 10. pitää tässä yhteydessä myönteisenä eurooppalaisten koordinaattorien ensimmäistä vuosittaista kertomusta [4] ja on yhtä mieltä komission kanssa siitä, että epäonnistuminen Euroopan laajuisten liikenneverkkojen kokonaisvaltaiseen päätökseen saattamisessa johtaisi taloudellisen kilpailukyvyn heikkenemiseen; 11. kehottaa jäsenvaltioita kehittämään yhdentyneen liikenneverkkopolitiikan, jotta voidaan taata Euroopan laajuisten liikenneverkkojen toimivuus ja kansallisten verkkojen tehokkuus sekä edistää lisäarvoa tuovaa eurooppalaista lähestymistapaa pikemminkin kuin taistella "oikeudenmukaisen jaon" periaatteesta; 12. korostaa, että eurooppalaisten liikennehankkeiden valinnan on perustuttava laaja-alaisiin tutkimuksiin, joissa arvioidaan tietyn ohjelman tarpeellisuus jo hyvin varhaisessa vaiheessa; 13. toteaa, että eurooppalaisen koordinaattorin läsnäolo on yleensä parantanut jäsenvaltioiden välistä koordinointia sekä osoittanut, että tarvitaan yhteisiä suunnittelu- ja hallintorakenteita; 14. korostaa siksi, että rahoituskehyksessä 2007-2013 käytettävissä olevat määrärahat olisi kohdennettava siten, että otetaan huomioon eurooppalaisten koordinaattorien tekemät kommentit, analyysit ja suositukset; 15. pyytää komissiota selkeyttämään eurooppalaisten koordinaattorien nimittämiseen käytettäviä menettelyjä laadittaessa koordinaattorien kertomusten sisältöä koskevat säännöt; 16. katsoo, että nykyisessä rahoitustilanteessa olisi asetettava etusijalle ensisijaisten hankkeiden rajat ylittävät osuudet, jotka tuovat yhteisölle paljon lisäarvoa, sekä tietyt pahimmat "pullonkaulat", jotta voidaan merkittävästi edistää Euroopan laajuisten, yhteenliitettyjen ja yhteentoimivien liikenneverkkojen päätökseen saattamista; pitää tässä mielessä tervetulleena yhteistyösopimusta Euroopan investointipankin (EIP) kanssa; 17. kehottaa komissiota jatkamaan ponnistelujaan selkeiden oikeudellisten kehysten ja menettelyjen vahvistamiseksi ja hankkeiden ja ohjelmien tiukan valvonnan ja perusteellisen arvioinnin takaamiseksi sekä laatimaan luettelon selkeistä kriteereistä, jotka mahdollistavat hankkeiden priorisoinnin avoimella tavalla; 18. painottaa tarvetta selkeyttää käsitteiden "selvitys" ja "työ" määritelmiä yhdenmukaistamalla töiden kuvauksen rakennetta sekä standardoimalla teknisten ja rahoitusta koskevien selvitysten antamista; 19. pitää olennaisena, että hankkeiden valinnassa ja arvioinnissa otetaan huomioon ulkoisten asiantuntijoiden sekä EIP:n kokemus ja edistetään kokemusten ja tietojen vaihtoa aluepolitiikasta vastaavan pääosaston kanssa; 20. vaatii komissiota selkeästi ja avoimesti vahvistamaan toimielinten vastuunjaon sekä määrittelemään puitteet aluepolitiikan pääosaston ja energian ja liikenteen pääosaston toimien koordinoinnille samojen hankkeiden päällekkäisen rahoituksen välttämiseksi; pitää hyvänä käytäntönä jäsenvaltioiden ja komission välisiä sopimuksia eri EU-lähteistä peräisin olevan rahoituksen erottamisesta toisistaan; 21. puoltaa sitä, että hanketta hallinnoi yksi yksikkö, joka keskittyy pääasialliseen toimintaan, pitää saatavilla keskitettyä tietoa, helpottaa komission suorittamaa valvontaa ja parantaa oikeudellisten, hallinnollisten ja teknisten asioiden koordinointia asianomaisten jäsenvaltioiden välillä; uskoo, että se, että hankkeiden hallinnoinnista vastaa yksi yksikkö, voi vähentää päällekkäisen rahoituksen riskiä; 22. toteaa, että komission maksujen saapuminen lopullisille edunsaajille on kestänyt liian kauan; kehottaa siksi suorittamaan maksut nopeasti ja tehokkaasti; katsoo, että tässä yhteydessä suora maksujen virta komissiolta edunsaajalle voisi olla parempi ratkaisu; 23. pitää Euroopan laajuisten liikennehankkeiden yhteensovittamista ensisijaisen tärkeänä erityisesti rajat ylittävien hankkeiden tapauksessa ja toivoo, että komission esittämän TEN-T-täytäntöönpanoviraston luominen vaikuttaa osaltaan Euroopan laajuisten liikennehankkeiden toteutukseen; huomauttaa, että komission olisi esitettävä kertomus toimintaa koskevasta edistyksestä ja TEN-T-täytäntöönpanoviraston mahdollisesta tulevasta lisäarvosta parlamentille ennen vuoden 2008 talousarvion ensimmäistä käsittelyä; 24. huomauttaa, että tiettyjä yhteisön ohjelmien hallinnointitehtäviä hoitavien toimeenpanovirastojen asemasta 19. joulukuuta 2002 annetun neuvoston asetuksen (EY) N:o 58/2003 [5] 3 artiklan 1 kohdassa edellytetään, että ennen täytäntöönpanoviraston perustamisen pyytämistä tehdään kustannusvaikuttavuustutkimus, jossa otetaan huomioon useita tekijöitä; pahoittelee, että komissio ei aikaisemmin ole pystynyt esittämään tilintarkastustuomioistuinta tyydyttävää kustannusvaikuttavuustutkimusta täytäntöönpanoviraston luomisesta; epäilee kuitenkin tilintarkastustuomioistuimen tavoin sitä, millaista laatua voidaan odottaa tarkistetulta kustannusvaikuttavuustutkimukselta, joka koskee TEN-T-verkostoille osoitettavan yhteisön taloudellisen tuen hallinnoinnin ulkoistamista; vaatii, että komissio tulevaisuudessa hankkii tilintarkastustuomioistuimelta myönteisen lausunnon kustannusvaikuttavuustutkimuksesta jo ennen kuin se osoittaa täytäntöönpanoviraston perustamista koskevan ehdotuksen budjettivallan käyttäjille; 25. pahoittelee, että energian ja liikenteen pääosaston henkilöstöluettelossa ei oteta paremmin huomioon sitä, että 54 prosenttia sen määrärahoista on varattu TEN-T-hankkeisiin mutta että vain 5 prosenttia sen henkilöstöstä työskentelee tällä alalla; 26. painottaa nykyaikaisen hankkeiden seurantajärjestelmän (GPS) käyttöä ja hankkeiden täytäntöönpanon seurantajärjestelmiä koskevien parhaiden käytäntöjen vaihtoa; 27. panee tässä yhteydessä merkille aikomuksen perustaa vuonna 2007 täytäntöönpanovirasto, jonka henkilöstö komission mukaan koostuisi kahdeksasta komissiosta siirretystä virkamiehestä, 32 tilapäisestä työntekijästä ja 48 sopimussuhteisesta työntekijästä; ottaa myös huomioon, että viraston perustamisen on arvioitu maksavan 78,6 miljoonaa euroa; 28. painottaa, että TEN-T-yhteisrahoituksen pitäisi olla avointa ja siksi olisi taattava säännöllinen tiedottaminen asiasta Euroopan parlamentille ja kansalaisille; 29. kehottaa tilintarkastustuomioistuinta tarkastamaan sopivana ajankohtana ennen vuotta 2009 täytäntöönpanovirastojen tehokkuuden ja antamaan siitä selvityksen talousarvion valvontavaliokunnalle; 30. kehottaa puhemiestä välittämään tämän päätöslauselman neuvostolle, komissiolle ja tilintarkastustuomioistuimelle. [1] EUVL C 94, 21.4.2006, s. 1. [2] PE 374.326v02-00. [3] Hyväksytyt tekstit, P6_TA(2006)0451. [4] http://ec.europa.eu/ten/transport/coordinators/index_en.htm [5] EYVL L 11, 16.1.2003, s. 1. --------------------------------------------------